Il-gazzetti tal-partit Laburista u The Times rrappurtaw li Ivan Bartolo ppretenda li jieħu huwa s-siġġu vakat minn David Thake. Din l-asserzjoni ma ġietx miċħuda minn Ivan Bartolo. Infakkar li Ivan Bartolo kien ġa fil-parlament imma kien ċeda postu lil Dr Bernard Grech. Illum Bartolo qed iħossu ddispjaċut li s-siġġu parlamentari li rreżenja minnu David Thake ma ġiex irritornat lilu. Mistoqsija li tiġi f'rasi mill-ewwel: fejn kien hu meta fi żmien Dr Adrian Delia, kien hemm xewqa imressqa għad-diskussjoni fl-Esekuttiv biex il-post ta' David Stellini jmur lura lil Jean Pierre Debono li kien ċeda postu lill-istess Dr Delia? Forsi nistgħu nistaqsuh ukoll lil Ivan Bartolo. Ħa nirrispondiha jien din il-mistoqsija. Dak in-nhar hu kien spalla ma' spalla ma' sħabu li resqu l-vot ta' sfiduċja f'Adrian Delia u allura ma riedux lil Jean Pierre Debono jidħol lura fil-Parlament għaliex kien viċin ħafna ta' Dr Delia. Dak iż-żmien, Ivan Bartolo kien ta' palata lid-deputati u kandidati Għawdxin li kienu ħarġu bi ħġarhom jgħidu li s-siġġu ta' Stellini kellu jmur għal xi ħadd mill-istess distrett u mhux jieħdu Malti? Ivan Bartolo kien ta' palata biex isaħħan l-irjus ħalli tinfetaħ kawża kostituzzjonali għax kienu se jivvutaw għal Debono. Ivan Bartolo jekk irid jgħid li hu ddispjaċut missu jipponta subajh fuq il-ferita u jgħid mingħjar tlaqliq li d-deċiżjoni ħadha waħdu Dr Bernard Grech li kif aċċetta r-riżenja ta' David Thake, ħareġ stqarrija fejn qal ukoll li se jgħid lill-esekuttiv jaċċetta n-nomina ta' Graziella Galea. Mela jekk għandu jkun dispjaċut minn xi ħadd għandu juri d-dispjaċir tiegħu lill-kap tiegħu stess. Dak il-mod kif ġie rringrazzjat Ivan Bartolo billi meta ġie il-waqt ġie minsi mit-tmexxija tal-partit għaliex lanqas biss ġie kkonsidrat. Din id-deċiżjoni tista' tirrifletti ħafna affarijiet. Forsi min ħa d-deċiżżjoni ftakar li Ivan Bartolo kien diġa' membru tal-parlament u forsi ma mpressjonax fiż-żmien li hu għamel membru. Jista' jkun ukoll li min iddeċieda jaf li fil-pożizzjoni tiegħu fil-Partit Nazzjonalista ma tantx qata' blat u allura lanqas ma impressjona fid-dedikazzjoni tiegħu lejn l-impenn li ġie mogħti lilu. Fuq kollox, meta ġiet diskussa l-co-option fl-esekuttiv, x'għamel Ivan Bartolo waqt din il-laqgħa? Qajjem xi punti għad-diskussjoni? Jew kull ma għamel fuq din l-istorja kien li vvota biex jaċċetta lil Galea u ma saret ebda diskussjoni fuq deċiżjoni imponuta minn fuq? Li kieku l-affarijiet fil-Partit Nazzjonalista qed isiru kif suppost, deċiżjoni bħal din kienet titla' quddiem l-esekuttiv u ssir diskussjoni miftuħa mhux tiġi ppreżentata bħala deċiżjoni diġa' meħuda. Ara kemm jaf jirraġuna meta jrid Ivan Bartolo?! Mela dan qal li ma riedx iqajjem inkwiet jew ġlied fil-Partit Nazzjonalista. Tajjeb li wieħed jistaqsih: jaħseb li meta ġabar il-firem, hu u sħabu, u resqu vot ta' sfiduċja fil-kap tagħhom kienu ħolqu ħafna inkwiet fil-partit u ġabu diviżżjoni enormi? Ma jidhirlux li jekk jaħseb li ma għamel xejn ħażin dak iż-żmien, ikun jidher daqsxejn ipokrita fil-mod ta' kif ikun qed jirraġuna llum?